Snapchat-aandele tuimel ná Kylie Jenner-twietKylie Jenner (Foto: Instagram) Die Amerikaanse televisiepersoonlikheid Kylie Jenner haal wêreldwyd nuusopskrifte nadat sy glo die aandelemarkwaarde van die sosialemediaplatform Snapchat met miljarde dollars laat tuimel het – en dít met ŉ enkele inskrywing op Twitter. BBC berig die aandelemark het behoorlik kennis geneem nadat Jenner op sosiale media gesê het dat sy nié meer die eens hoogs gewilde app gebruik nie. Volgens markanaliste het dié maatskappy se aandele ná haar twiet met ŉ geraamde totaal van $1,3 miljard geval. Jenner se twiet het gelui: “So, maak enigiemand anders ook nie meer die Snapchat-app oop nie? Of is dit net ek? Oeg, dit is so hartseer,” het die 20-jarige op Twitter laat hoor. Die televisiepersoonlikheid het dié inskrywing met haar meer as 24 miljoen volgelinge gedeel en bykans 400 000 ander Twitter-gebruikers het op dié twiet gereageer. Die tegnologie-webwerf Vox berig hoewel Jenner se inskrywing ŉ beduidende invloed op die aandelemarkwaarde van Snapchat gehad het, dit nie die enigste rede is hoekom die markwaarde val nie. Volgens Vox het meer as een miljoen gebruikers sedert die begin van die jaar ŉ petisie onderteken nadat die app sy nuwe weergawe bekend gestel het. Gebruikers meen glo dié weergawe is nie gebruikersvriendelik nie en verskil te veel van die vorige gewilde weergawe. Die maatskappy se aandele het glo sedert Augustus verlede jaar met sowat 8% (meer as $1, 3 miljard) geval voordat aandele sedert die begin van die jaar weer skerp gestyg het. Volgens BBC het die maatskappy in September verlede jaar ŉ rekordlaagtepunt bereik nadat die aandele met 17% geval het. Die pryse van aandele het egter aan die begin van Februarie weer met 50% gestyg ná ŉ markverslag aangedui het dat die app daagliks deur meer as 187 miljoen mense gebruik word. Volgens die BBC kan dié terugslag egter nie té ŉ negatiewe impak hê nie, aangesien Evan Spiegel, die Snapchat-stigter, in 2017 ongeveer $637,8 miljoen in sy sak gesteek het. Dit is nie die eerste keer dat bekendes ŉ invloed op ŉ maatskappy se aandelemarkprys het nie. Die televisiepersoonlikheid Oprah Winfrey het in Oktober 2015 Weight Watchers se aandele deur die dak laat skiet nadat sy 10% van die maatskappy se aandele gekoop het én die reus boonop in die openbaar ondersteun het. Weight Watchers se markaandele het in dié tyd glo met 92% gestyg. Die voormalige presidentsvrou van Amerika, Michelle Obama, het dieselfde effek op die internasionale modehuis Versace se markaandele gehad nadat sy tydens ŉ intieme geleentheid saam met oudpres. Barack Obama in een van dié modehuis se uitrustings te sien was.